Document ID: 32003R1059

EIROPAS PARLAMENTA UN PADOMES REGULA (EK) Nr. 1059/2003
(2003. gada 26. maijs)
par kopējas statistiski teritoriālo vienību klasifikācijas (NUTS) izveidi
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 285. pantu,
ņemot vērā Komisijas priekšlikumu[1],
ņemot vērā Eiropas Ekonomikas un sociālo lietu komitejas atzinumu[2],
ņemot vērā Reģionu komitejas atzinumu[3],
saskaņā ar Līguma[4] 251. pantā noteikto procedūru,
tā kā:
(1) Statistikas lietotāji pauž viedokli, ka arvien vairāk ir vajadzīga datu saskaņošana, lai visā Eiropas Savienībā būtu salīdzināmi dati. Iekšējā tirgus darbībai ir vajadzīgi statistikas standarti, kas piemērojami valsts un Kopienas statistikas datu vākšanai, nosūtīšanai un publicēšanai, lai visu vienotā tirgus dalībnieku rīcībā būtu salīdzināmi statistikas dati. Šajā sakarā klasifikācija ir svarīgs instruments salīdzināmu statistikas datu vākšanai, apkopošanai un izplatīšanai.
(2) Eiropas statistikas sistēmas pamatā ir reģionālā statistika. To izmanto ļoti dažādiem mērķiem. Daudzus gadus Eiropas reģionālās statistikas dati ir vākti, apkopoti un izplatīti, pamatojoties uz vienotu reģionālo klasifikāciju, ko sauc par "Statistiski teritoriālo vienību nomenklatūru" (šeit turpmāk - "NUTS"). Tagad ir lietderīgi noteikt šīs reģionālās klasifikācijas tiesisko regulējumu un paredzēt skaidrus noteikumus attiecībā uz šīs klasifikācijas turpmākiem grozījumiem. NUTS klasifikācija nedrīkst traucēt citu iedalījumu un klasifikāciju pastāvēšanu.
(3) Līdz ar to attiecībā uz Komisijai nosūtītajiem dalībvalstu statistikas datiem, ko iedala atbilstīgi teritoriālajām vienībām, attiecīgā gadījumā ir jāizmanto NUTS klasifikācija.
(4) Komisijai, analizējot visus statistikas datus, kas klasificēti atbilstīgi teritoriālām vienībām, un tos izplatot, attiecīgā gadījumā ir jāizmanto NUTS klasifikācija.
(5) Reģionālās statistikas datu klasifikācijai ir vajadzīgi dažādi līmeņi atkarībā no tā, kādam nolūkam attiecīgie statistikas dati paredzēti valsts un Eiropas mērogā. Ir lietderīgi Eiropas reģionālajā NUTS klasifikācijā paredzēt vismaz trīs iedalījuma hierarhijas līmeņus. Dalībvalstīs var būt vēl lielāks skaits NUTS datu līmeņu, ja dalībvalstis to uzskata par vajadzīgu.
(6) Pareizai NUTS klasifikācijas pārvaldīšanai ir vajadzīga informācija par NUTS 3. līmeņa pašreizējo teritoriālo struktūru, un tādēļ tā ir regulāri jānosūta Komisijai.
(7) Lai nodrošinātu objektivitāti, apkopojot un izmantojot reģionālo statistiku, ir vajadzīgi objektīvi kritēriji reģionu noteikšanai.
(8) Reģionālās statistikas izmantotāju vajadzībām ir svarīgi nodrošināt nomenklatūras stabilitāti ilgākā laikā. Tādēļ NUTS klasifikāciju nedrīkst grozīt pārāk bieži. Šī regula nodrošinās lielāku noteikumu stabilitāti ilgākā laikā.
(9) Reģionālās statistikas salīdzināmības nolūkā reģioniem jābūt salīdzināma lieluma iedzīvotāju skaita ziņā. Lai šo mērķi sasniegtu, NUTS klasifikācijas grozījumiem jāpadara reģionālā struktūra viendabīgāka iedzīvotāju skaita ziņā.
(10) Jāņem vērā arī pašreizējā politiskā, administratīvā un institucionālā situācija. Neadministratīvajām vienībām ir jāatspoguļo ekonomiskie, sociālie, vēsturiskie, kultūras, ģeogrāfiskie vai vides apstākļi.
(11) Jāizdara atsauce uz "iedzīvotāju" definīciju, kas ir klasifikācijas pamatā.
(12) NUTS klasifikācija attiecas tikai uz dalībvalstu ekonomisko teritoriju un neaptver pilnībā to teritoriju, uz kuru attiecas Eiropas Kopienas dibināšanas līgums. Tādēļ tās izmantošanu Kopienas mērķiem jāizvērtē katrā atsevišķā gadījumā. Katras valsts ekonomiskā teritorija, kā noteikts Komisijas Lēmumā 91/450/EEK[5], ietver arī ārpusreģiona teritoriju, ko veido ekonomiskās teritorijas daļas, kuras nevar pievienot noteiktam reģionam (gaisa telpa, teritoriālie ūdeņi un kontinentālais šelfs, teritoriālie anklāvi, jo īpaši vēstniecības, konsulāti un militārās bāzes, kā arī naftas, dabasgāzes u.c. resursu atradnes starptautiskos ūdeņos, ārpus kontinentālā šelfa, ko izmanto attiecīgajā teritorijā reģistrēti uzņēmumi). NUTS klasifikācijā jāparedz arī iespēja statistiski klasificēt šo ārpusreģiona teritoriju.
(13) Lai izdarītu grozījumus NUTS klasifikācijā, būs jāveic ciešas apspriedes ar dalībvalstīm.
(14) Dalībvalstis nevar pietiekamā mērā sasniegt piedāvātās darbības mērķi, t.i., veikt reģionālās statistikas saskaņošanu, un tādēļ to var pilnīgāk sasniegt Kopienas līmenī, Kopiena var pieņemt pasākumus saskaņā ar Līguma 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šī regula nepārsniedz to, kas ir vajadzīgs minētā mērķa sasniegšanai.
(15) Ar šajā regulā noteikto NUTS klasifikāciju jāaizstāj "Statistiski teritoriālo vienību nomenklatūra (NUTS)", ko līdz šim izveidojis Eiropas Kopienu Statistikas birojs sadarbībā ar valstu statistikas institūtiem. Tādēļ visas atsauces Kopienas tiesību aktos uz "Statistiski teritoriālo vienību nomenklatūru (NUTS)" tagad jāuzskata par atsaucēm uz šajā regulā noteikto NUTS klasifikāciju.
(16) Padomes Regula (EK) Nr. 322/97 (1997. gada 17. februāris) par Kopienas statistiku[6] nosaka pamatprincipu kopumu šajā regulā izklāstītajiem noteikumiem.
(17) Pasākumi, kuri vajadzīgi šīs regulas īstenošanai, jāpieņem saskaņā ar Padomes Lēmumu Nr. 1999/468/EK (1999. gada 28. jūnijs), ar ko nosaka Komisijai piešķirto ieviešanas pilnvaru īstenošanas kārtību[7].
(18) Apspriedes ar Statistikas programmu komiteju, kas izveidota ar Padomes Lēmumu 89/382/EEK, Euratom[8], ir notikušas saskaņā ar minētā lēmuma 3. pantu,
IR PIEŅĒMUŠAS ŠO REGULU.
1. pants
Priekšmets
1. Šīs regulas mērķis ir izveidot kopēju teritoriālo vienību statistisko klasifikāciju, šeit turpmāk - "NUTS", lai nodrošināt saskaņotas reģionālās statistikas vākšanu, apkopošanu un izplatīšanu Kopienā.
2. NUTS klasifikācija, kas noteikta I pielikumā, aizstāj "Statistiski teritoriālo vienību nomenklatūru (NUTS)", kuru izveidoja Eiropas Kopienu Statistikas birojs sadarbībā ar dalībvalstu statistikas institūtiem.
2. pants
Struktūra
1. NUTS klasifikācija sadala dalībvalstu ekonomisko teritoriju, kā noteikts Lēmumā 91/450/EEK, teritoriālās vienībās. Katrai teritoriālajai vienībai tajā piešķirts īpašs kods un nosaukums.
2. NUTS klasifikācija ir hierarhiska. Tā katru dalībvalsti iedala NUTS 1. līmeņa teritoriālajās vienībās, no kurām katru, savukārt, iedala NUTS 2. līmeņa teritoriālajās vienībās, tās, savukārt, iedalot NUTS 3. līmeņa teritoriālajās vienībās.
3. Tomēr atsevišķas teritoriālās vienības var klasificēt vairākos NUTS līmeņos.
4. Vienā un tajā pašā NUTS līmenī divas atšķirīgas teritoriālās vienības, kas atrodas vienā un tajā pašā dalībvalstī, nevar apzīmēt ar vienādu nosaukumu. Ja divām teritoriālām vienībām dažādās dalībvalstīs ir vienāds nosaukums, šo teritoriālo vienību nosaukumiem pievieno valsts identifikatoru.
5. Katrā dalībvalstī var būt vēl sīkāki iedalījuma hierarhijas līmeņi, par kuriem lemj pati dalībvalsts un ar kuru palīdzību sīkāk sadala NUTS 3. līmeni. Divos gados pēc šīs regulas stāšanās spēkā Komisija, apspriežoties ar dalībvalstīm, iesniedz Eiropas Parlamentam un Padomei ziņojumu par iespēju izstrādāt Eiropas mēroga noteikumus, lai izveidotu sīkākus NUTS klasifikācijas līmeņus.
3. pants
Klasifikācijas kritēriji
1. Dalībvalstu esošās administratīvās vienības veido pirmo kritēriju, ko izmanto teritoriālo vienību noteikšanai.
Šim nolūkam "administratīva vienība" ir ģeogrāfisks apgabals ar administratīvu iestādi, kurai ir pilnvaras pieņemt administratīvus vai politiskus lēmumus attiecībā uz minēto apgabalu atbilstīgi attiecīgās dalībvalsts tiesiskajai un institucionālajai sistēmai.
2. Lai izveidotu attiecīgo NUTS līmeni, kurā klasificē noteiktu administratīvu vienību kategoriju dalībvalstī, šīs administratīvo vienību kategorijas vidējais lielums dalībvalstī ir atkarīgs no šādiem iedzīvotāju skaita sliekšņiem:
Līmenis Minimālais slieksnis Maksimālais slieksnis
NUTS 1 3 miljoni 7 miljoni
NUTS 2 800 000 3 miljoni
NUTS 3 150 000 800 000
Ja visas dalībvalsts iedzīvotāju skaits ir mazāks par attiecīgā NUTS līmeņa minimālo slieksni, visu dalībvalsti uzskata par vienu NUTS teritoriālo vienību šajā līmenī.
3. Šajā regulā teritoriālās vienības iedzīvotāju skaitu veido personas, kurām šajā apgabalā ir pastāvīga dzīvesvieta.
4. Esošās administratīvās vienības, ko izmanto NUTS klasifikācijā, ir noteiktas II pielikumā. II pielikuma grozījumus pieņem saskaņā ar 7. panta 2. punktā minēto regulatīvo procedūru.
5. Ja noteiktam NUTS līmenim saskaņā ar 2. punktā minētajiem kritērijiem dalībvalstī nav piemērota izmēra administratīvu vienību, šo NUTS līmeni veido, apvienojot atbilstošu skaitu mazāku tuvu esošu administratīvu vienību. Veicot šādu apvienošanu, ņem vērā tādus attiecīgus kritērijus kā ģeogrāfiskie, sociālekonomiskie, vēsturiskie, kultūras vai vides apstākļi.
Šādi izveidotas apvienotās vienības šeit turpmāk sauc par "neadministratīvām vienībām". Dalībvalsts neadministratīvu vienību lielums noteiktā NUTS līmenī ir atkarīgs no iedzīvotāju skaita sliekšņiem, kas minēti 2. punktā.
Saskaņā ar 7. panta 2. punktā minēto regulatīvo procedūru atsevišķām neadministratīvām vienībām tomēr var piemērot atkāpes no minētajiem sliekšņiem īpašu ģeogrāfisku, sociālekonomisku, vēsturisku, kultūras vai vides apstākļu dēļ, jo īpaši salās un attālākajos reģionos.
4. pants
NUTS sastāvdaļas
1. Sešos mēnešos pēc šīs regulas stāšanās spēkā Komisija publicē visu NUTS 3. līmeņa teritoriālo vienību sastāvdaļas, norādot tās kā III pielikumā noteiktās mazākās administratīvās vienības, kuras tai ir nosūtījušas dalībvalstis.
III pielikuma grozījumus pieņem saskaņā ar 7. panta 2. punktā minēto regulatīvo procedūru.
2. Katra gada pirmajos sešos mēnešos dalībvalstis nosūta Komisijai visas sastāvdaļu izmaiņas, kas notikušas iepriekšējā gadā un kas var ietekmēt NUTS 3. līmeņa robežas, un, nosūtot datus, ievēro Komisijas pieprasīto elektronisko datu formātu.
5. pants
NUTS grozījumi
1. Dalībvalstis informē Komisiju par:
a) visām izmaiņām, kas notikušas administratīvajās vienībās, ciktāl tās var ietekmēt NUTS klasifikāciju, kura noteikta I pielikumā, vai II un III pielikuma saturu;
b) visām citām izmaiņām valsts līmenī, kas var ietekmēt NUTS klasifikāciju, saskaņā ar 3. pantā noteiktajiem klasifikācijas kritērijiem.
2. Izmaiņas NUTS 3. līmeņa robežās, kas notikušas III pielikumā noteikto mazāko administratīvo vienību izmaiņu dēļ:
a) neuzskata par NUTS grozījumiem, ja tās saistītas ar tāda iedzīvotāju skaita pārvietošanos, kas ir vienāds ar vienu procentu no attiecīgo NUTS 3. līmeņa teritoriālo vienību iedzīvotāju skaita vai mazāks par to;
b) uzskata par NUTS grozījumiem saskaņā ar šā panta 3. punktu, ja tās saistītas ar tāda iedzīvotāju skaita pārvietošanos, kas ir lielāks par vienu procentu no attiecīgo NUTS 3. līmeņa teritoriālo vienību iedzīvotāju skaita.
3. NUTS grozījumus attiecībā uz kādas dalībvalsts neadministratīvajām vienībām, kā minēts 3. panta 5. punktā, var izdarīt tad, ja šis grozījums attiecīgajā NUTS līmenī samazina skaita standartnovirzi attiecībā uz visu ES teritoriālo vienību iedzīvotāju skaitu.
4. NUTS klasifikācijas grozījumus pieņem kalendārā gada otrajā pusē saskaņā ar 7. panta 2. punktā minēto regulatīvo procedūru ne biežāk kā ik pēc trim gadiem, ņemot vērā 3. pantā noteiktos kritērijus. Tomēr, ja notiek kādas dalībvalsts attiecīgās administratīvās struktūras ievērojama reorganizācija, NUTS klasifikācijas grozījumus var pieņemt biežāk nekā ik pēc trim gadiem.
Komisijas izpildes pasākumi, kas minēti pirmajā daļā, attiecībā uz datu nosūtīšanu Komisijai stājas spēkā otrā gada 1. janvārī pēc to pieņemšanas.
5. Ja NUTS klasifikācijā izdara grozījumus, attiecīgā dalībvalsts nosūta Komisijai jaunā reģionālā sadalījuma laikrindu, lai aizvietotu jau nosūtītos datus. Laikrindas sarakstu un garumu precizē saskaņā ar 7. panta 2. punktā minēto regulatīvo procedūru, ņemot vērā to nodrošināšanas iespējamību. Šīs laikrindas iesniedz divu gadu laikā pēc grozījumu izdarīšanas NUTS klasifikācijā.
6. pants
Pārvaldība
Komisija veic pasākumus, kas vajadzīgi, lai nodrošinātu NUTS klasifikācijas viendabīgu pārvaldīšanu. Šādi pasākumi jo īpaši var ietvert:
a) NUTS paskaidrojumu sastādīšanu un atjaunināšanu;
b) to jautājumu risināšanu, kas saistīti ar NUTS īstenošanu dalībvalstu teritoriālo vienību klasifikācijā.
7. pants
Procedūra
1. Komisijai palīdz Statistikas programmu komiteja, kas izveidota ar Lēmuma 89/382/EEK, Euratom 1. pantu (šeit turpmāk - "Komiteja").
2. Ja ir norāde uz šo punktu, piemēro Lēmuma 1999/468/EK 5. un 7. pantu, ņemot vērā minētā lēmuma 8. panta noteikumus.
Lēmuma 1999/468/EK 5. panta 6. punktā paredzētais termiņš ir trīs mēneši.
3. Komiteja pieņem savu reglamentu.
8. pants
Ziņojumu sniegšana
Trīs gadus pēc šīs regulas stāšanās spēkā Komisija iesniedz Eiropas Parlamentam un Padomei ziņojumu par tās īstenošanu.
9. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2003. gada 26. maijā

Labels: 10
19